N á v r h

na zmenu a zrušenie úloh z uznesení vlády Slovenskej republiky

Úloha č. 6 v mesiaci december v Pláne legislatívnych úloh vlády Slovenskej republiky na rok 2003

	V Pláne legislatívnych úloh vlády Slovenskej republiky na rok 2003 – schváleného uznesením vlády Slovenskej republiky č. 1358 z 11. decembra 2002 – bola ministrovi kultúry uložená úloha predložiť v mesiaci december na rokovanie vlády Návrh legislatívneho zámeru mediálneho zákona, ktorý by mal komplexne upraviť problematiku hromadných informačných prostriedkov t. j. pravidiel a vzťahov medzi tvorcami, šíriteľmi a príjemcami informácií z hľadiska potrieb informačnej spoločnosti a to v súlade s právom a odporúčaniami Rady Európy.
	Počas prípravy návrhu legislatívneho zámeru sa vzhľadom na analýzy doteraz neprijatých návrhov zákonov dotýkajúcich sa tejto oblasti, ako aj  analýzy pripomienkových konaní k týmto návrhom zákonov ukázala nevyhnutnou potreba uskutočniť k problematike širšiu odbornú diskusiu, ktorá by reflektovala  najnovšie smerovania v upravovanej oblasti, a to najmä v oblasti internetu a jeho vzťahu ku klasickým elektronickým médiám, skúseností s problematikou práva na opravu, práv a povinností novinárov, a tiež aplikácie etického kódexu novinára. V jednotlivých oblastiach mediálnej sféry treba vytvoriť podmienky na konštruktívnu spoluprácu a vyjasnenie si rozporov skôr ako v priebehu samotného legislatívneho procesu.
V tejto súvislosti Ministerstvo kultúry Slovenskej republiky navrhuje v pripravovanom Pláne legislatívnych úloh vlády Slovenskej republiky na rok 2004 zaradiť Návrh legislatívneho zámeru mediálneho zákona v mesiaci apríl,  a to pri zachovaní pôvodného termínu predloženia Návrhu mediálneho zákona v mesiaci december 2004. 
Vzhľadom na uvedené navrhuje Ministerstvo kultúry Slovenskej republiky predmetnú úlohu           z Plánu legislatívnych úloh vlády Slovenskej republiky na rok 2003 z r u š i ť.

Úloha B. 2 z uznesenia vlády SR č. 589 z 27. júna 2001 k stratégii a kritériám na zavedenie pozemného digitálneho TV vysielania v systéme DVB-T na Slovensku

Vláda Slovenskej republiky uložila uznesením č. 589 B. 2. z 27. júna 2001 ministrovi kultúry v termíne do 31. decembra 2002 predložiť na rokovanie vlády návrh novely zákona č. 308/2000 Z. z.              o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov, ktorá bude akceptovať stratégiu pozemského digitálneho vysielania v systéme DVB-T. 
Predmetný návrh novely mal byť realizovaný v nadväznosti na plnenie úlohy Skupiny pre digitálne vysielanie v Slovenskej republike, ktorá bola zriadená na základe uznesenia vlády Slovenskej republiky  č. 589 z 27. júna 2001. Úlohou  tejto skupiny  bolo v termíne do 30. júna 2002 rozpracovať pre vládu SR materiál „Stratégia a kritériá na zavedenie pozemského digitálneho TV vysielania                   v systéme DVB-T na Slovensku“ a navrhnúť podiel finančných prostriedkov zo štátneho rozpočtu                  na ďalšie roky pre jednotlivé subjekty. Tento materiál nebol k určenému termínu (1.október 2002) predložený vláde Slovenskej republiky.
Dôvodom neplnenia úlohy zo strany Skupiny pre digitálne vysielanie v Slovenskej republike je skutočnosť, že na dokončenie rozpracovaného materiálu je potrebné doplniť viaceré analýzy mapujúce spoločenský dopad jednotlivých riešení. Na tieto materiály bolo potrebné vyčleniť prostriedky, ktoré táto skupina  v roku 2003 nemala k dispozícii.  
Ministerstvo kultúry Slovenskej republiky zastáva názor, že predloženie novely zákona                  č. 308/2000 Z. z. v znení neskorších predpisov je priamo závislé od schválenia „Stratégie a kritérií na zavedenie pozemského digitálneho TV vysielania v systéme DVB-T na Slovensku“ vládou Slovenskej republiky, a preto navrhuje termín plnenia úlohy vyplývajúcej z uznesenia vlády Slovenskej republiky č. 589 z 27. júna 2001 zmeniť na december 2004.